### 8.      Beslutning om lokalplanlægning for erhvervsområde med detailhandel, [adresse]

**Åbent**

Sagsnr.: 326-2017-28203       J.nr.: 01.02.05           Dokumentnr.:
326-2017-195979

**Sagstype**

Beslutning.

**Resume og sagens baggrund**

Med afsæt i den gældende Kommuneplan 2013-2024 anmoder en
projektudvikler om, at der lokalplanlægges for en del af Erhvervsområde i
[adresse], dette særligt med henblik på at kunne etablere en
lavpristømmerhandel i området. Sagen lægger op til udvalgets principielle
stillingtagen til, under hvilke forudsætninger en lokalplan skal udarbejdes.

**Indstillinger**

Chefen for Plan, Byg og Miljø indstiller, at der gennemføres
en rammelokalplan for området, hvor der kun angives byggeretsgivende
bestemmelser for det ansøgte projektområde.

**Behandling**

Teknik- og Miljøudvalget.

**Sagsfremstilling**

*Afsæt i kommuneplanen*

Et område i [adresse], på hjørnet af [adresse] og
Omfartsvejen, er i kommuneplanen udlagt som Erhvervsområde (G1.E08) til lettere
erhverv og med mulighed for butikker til særligt pladskrævende varegrupper.
Området omfatter et areal i landbrugsmæssig drift på ca. 7,5 ha, inden for
udpeget byområde men med status af landzone. Se oversigtskort bilag 1.

Om områdets nærmere anvendelse
fremgår af rammebestemmelsen:

*"Lettere erhverv herunder serviceerhverv, lettere
industri-, værksteds-, håndværks-, lager- og transportvirksomhed med tilhørende
administration. Desuden mulighed for butikker til særligt pladskrævende
varegrupper ,herunder møbelbutikker. Der kan etableres op til 5000 bruttoetagemeter
butikker med særligt pladskrævende varegrupper. Maksimal butiksstørrelse for
butikker med særligt pladskrævende varegrupper er 3.000 bruttoetagemeter. I
butikker, der forhandler tømmer og byggematerialer kan der etableres et særligt
afsnit med et butiksareal på op til 2.000 m2 med varer der ikke er særlig
pladskrævende, men som anvendes i forbindelse med tømmer og
byggematerialer."*

Kommuneplanrammen angiver overordnede retningsgivende
bestemmelser for et områdes anvendelse. Den egentlige detailregulering og
udformning af nærmiljøet finder sted i lokalplanlægningen, og først når
rammerne er indarbejdet i lokalplan, er de retligt bindende for de ejendomme,
der er omfattet af lokalplanen. Det betyder også, at eksisterende lovlig brug
af en ejendom - uanset rammebestemmelserne - kan fortsætte uændret.

Kommunen har pligt til at *virke for* kommuneplanens
gennemførelse. Det betyder, at hvis et byggearbejde er i overensstemmelse med
kommuneplanen, påhviler det kommunen snarest at udarbejde et forslag til
lokalplan og derefter fremme sagen mest muligt. Kommunen kan i sådanne tilfælde
forlange, at udstykkeren eller bygherren yder kommunen bidtand til planens
udarbejdelse.

*Anmodning om lokalplanlægning*

Projektudvikler, PRO Developments A/S, ønsker at gennemføre
et projekt for en lavpristømmerhandel (jf. butik til særligt pladskrævende
varegrupper) inden for Erhvervsområdet. Butikken ønskes placeret i det
sydligste hjørne af området, dvs. helt ud til hhv. [adresse].
(Se projektudviklers foreløbige situationsplan, bilag 2)

Projektudvikler ønsker som udgangspunkt (optimalt) at
gennemføre en lokalplan udelukkende for det areal, som skal benyttes til
butikken inkl. p-arealer, dvs. ca. 5200 m2. Dette set ud fra en
ejendomsværdi- og skattemæssig betragtning, idet areal i byzone beskattes
væsentlig højere end landzoneareal. Et andet argument er, at en planlægning
tager afsæt i eksisterende infrastruktur.

Alternativt ønsker projektudvikler at gennemføre en *rammelokalplan*
for hele rammeområdet eller en del af rammeområdet, hvor et af delområderne
(dvs. området til butikken) aktiveres som en byggeretsgivende lokalplan. I
dette tilfælde vil en rammelokalplan fx kunne beskrive den fremtidige vejadgang
til området, angive en hovedstruktur mv. men ellers fastholdes på et minimum.
Rammedelen kan enten bibeholdes i landzone eller overgå til byzone. Projektudvikler
kender til fortilfælde, hvor byzonestatus i en rammelokalplan ikke har givet
anledning til ejendomsværdiforøgelse med zoneændringen.

*Administrationen anbefaler*

Administrationen anbefaler som udgangspunkt, at der
gennemføres en rammelokalplan, så det ønskede projekt indgår som en del af en
helhedsløsning for området. Alternativt kan projektet og ejers ønske tilgodeses
ved kun at planlægge for et mindre areal og herefter lade en yderligere
planlægning afvente den nærmere efterspørgsel i området.

Administrationen anbefaler, at der lægges vægt på at opnå en
grøn profil ved indfaldsvejene til Gørlev, og at det i den henseende er vigtigt
at betragte disponeringen af arealet og byggeriets udformning. På denne
baggrund anbefales det uanset, at disponeringen af den foreløbige situationsplan
tilpasses, så omfanget af P-pladser mod [adresse] reduceres.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort, [adresse] | 326-2017-198973 |
| Bilag 2 - Udkast til situationsplan, Gørelv syd | 326-2017-198673 |